Universis presentes litteras inspecturis, nos capitulum ecclesie Eduensis notum facimus quod cum in assessione facta nobis a venerabili viro domino Guidone de Castro Novo, decano nostro Eduensi, pro fundatione altarium que de novo fundavit in nostra ecclesia Eduensi, in honore sancte Trinitatis ac sanctorum Clementis, Benigni et Thome, martirum, de hiis que acquisivit idem decanus a Guillelmo et Herberto de Augusta, domicellis, et eorum uxoribus, nobis deessent percipiende ad presens, donec post decessum ipsorum conjugum, decem septem librate, due solidate et sex denariate terre, pro eo quod ipsi conjuges usufructuarii sunt in aliquibus de bonis in dicta assessione nobis a dicto decano facta ex causa predicta contentis: volens igitur nobis in hac parte satisfacere, memoratus decanus nobis dedit, concessit imperpetuum et quittavit in compensationem hujus modi triadecim sextaria frumenti mensurabilis ad mensuram fori castri Eduensis, annui et perpetui redditus, qui sibi, Edue, debebantur pro rebus infrascriptis: videlicet, pro manso de Juere, triginta bicheti frumenti, ad dictam mensuram; item, pro manso qui quondam fuit magistri Johannis de Sedeloco, medici, decem bicheti, ad eandem mensuram; item, et pro quadam hochia sua, sita in loco qui dicitur en la Louere, quam acquisivit idem decanus ab Henrico, quondam filio Naudini Torti de Edua et Ysabella ejus uxore, duodecim bicheti frumenti, ad eandem mensuram, que summe frumenti congregate in unum faciunt numerum trium decim sextariorum frumenti, ad dictam mensuram, que imperpetuum percipiemus et habebimus ex causa predicta, nobisque cessit idem decanus omnes actiones et jura quas et que habebat, habere poterat et debebat idem decanus in mansis et hochia predictis et eorum juribus et pertinenciis universis et in rebus aliis que sibi tenebantur propter hoc obligate. Nos vero capitulum predictum attendentes compensationem hujusmodi condignam esse ac nobis et Eduensi ecclesie fructuosam, habito super hoc in nostro capitulo diligenti tractatu, eam gratanter recipimus ac etiam acceptamus, dictumque decanum et ejus heredes imperpetuum absolvimus et quittamus super eo quod percipere nequimus ad presens decem septem libratas, duas solidatas et sex denariatas terre annui redditus predictas, ratione ususfructus quem habent in eis domicelli et eorum uxores predicti ad eorum vitam, duntaxat cum ipsis sublatis de medio res in quibus sunt usufructuarii ad nos et ecclesiam Eduensem devenire debeant pleno jure, et bona fide promittimus pro nobis et successoribus nostris, quos ad hoc specialiter obligamus, quod contra quittationem et absolutionem hujusmodi non veniemus per nos vel per alium in futurum, et quod non obstante impedimento usufructus predicti pro quo condignam satisfactionem et compensationem recepimus a decano predicto, ut premissum est, distribuemus et solvemus ac solvi et distribui faciemus capellanis instituendis ad altaria supradicta, cum in ipsis fuerint instituti, omnia et singula et sine detractione et defalcatione aliquibus, que percipere debent capellani predicti prout inter nos et dictum decanum extitit ordinatum, nos, et successores nostros et bona ecclesie Eduensis quo ad hec obligantes. In quorum omnium robur et testimonium, sigillum sancti Nazarii quo utimur litteris presentibus duximus apponendum Datum et actum in nostro capitulo, nobis per sonum campane, ut moris est, congregatis in eo, die martis post yemale festum beati Martini, anno Domini millesimo tricentesimo duodecimo.